***Α’ ΑΡΣΑΚΕΙΟ – ΤΟΣΙΤΣΕΙΟ ΔΗΜΟΤΙΚΟ ΣΧΟΛΕΙΟ ΕΚΑΛΗΣ  
ΕΚΔΗΛΩΣΕΙΣ-ΕΞΟΡΜΗΣΕΙΣ  
O K T Ω Β Ρ Ι Ο Σ 2016***

**1) Δευτέρα, 3 Οκτωβρίου 2016 - Α’ τάξη:**

**Πολιτιστικό Πάρκο «Τρυγοπάτι»**

Τη Δευτέρα 3 Οκτωβρίου 2016, οι μαθητές της Α’ τάξης του Α’ Αρσακείου-Τοσιτσείου Δημοτικού Εκάλης θα επισκεφθούν το Πολιτιστικό Πάρκο «Τρυγοπάτι».

Στο Τρυγοπάτι τα παιδιά θα δουν τη διαδικασία  από τη συλλογή των σταφυλιών μέχρι την εμφιάλωση του κρασιού σε μπουκάλια και όλα αυτά με έναν μοναδικό βιωματικό τρόπο, παίζοντας το Παιχνίδι με τους Ποιητές και το Θεό Διόνυσο...  
Θα επισκεφτούν τους Αμπελώνες του Πάρκου μαζί με το γαϊδουράκι και τραγουδώντας θα στρωθούν στη δουλειά! Πρώτα πρώτα θα τρυγήσουν όλοι μαζί τα ώριμα σταφύλια, θα μεταφέρουν τα γεμάτα καλαθάκια τους στα πέτρινα Πατητήρια του Πάρκου. Εκεί όλοι μαζί ξεκινούν το πάτημα των σταφυλιών μέχρι να βγει ο μούστος! Έπειτα, περνούν κι από τη  Στροφιλιά, όπου βγάζουν και τον τελευταίο χυμό από τα σταφύλια και φτάνουν στο τελικό στάδιο της οινοποίησης, που είναι η τοποθέτηση του μούστου σε βαρέλια και στη συνέχεια σε μπουκάλια.

**2) Δευτέρα, 3 Οκτωβρίου 2016-Στ’ τάξη:**

**Πολεμικό Μουσείο**

Τη Δευτέρα 3 Οκτωβρίου 2016 οι μαθητές της Στ’ τάξης του Α’ Αρσακείου-Τοσιτσείου Δημοτικού Εκάλης θα επισκεφθούν το Πολεμικό Μουσείο. Θα περιηγηθούν στους χώρους του μουσείου και θα έχουν τη δυνατότητα να παρακολουθήσουν μια ζωντανή αναπαράσταση των σημαντικότερων ιστορικών γεγονότων του 20ου αιώνα μέσω της βιωματικής επαφής τους με αυθεντικά κειμήλια εκείνης της περιόδου: εντυπωσιακά διοράματα, αυθεντικά χειρόγραφα και χάρτες, πίνακες ζωγραφικής, αντικείμενα καθημερινής χρήσης, μετάλλια και τάγματα αριστείας, στολές, σημαίες και όπλα του στρατού μας. Παράλληλα θα κατανοήσουν το ιδιαίτερο χάρισμα των Ελλήνων, που είναι η αγωνιστικότητα για την προάσπιση της ελευθερίας και των ιδεωδών τους.

**3) Τετάρτη, 5 Οκτωβρίου 2016-Γ’ τάξη:**

**Ενημέρωση από τη Sapt Hellas**

Την Τετάρτη 5 Οκτωβρίου 2016 οι μαθητές της Γ’ τάξης του Α’ Αρσακείου-Τοσιτσείου Δημοτικού Εκάλης θα παρακολουθήσουν πρόγραμμα ενημέρωσης από το Φιλοζωϊκό Σωματείο Sapt Hellas. H Sapt Hellas αναγνωρίζοντας την πραγματικότητα, ότι πολλοί αδέσποτοι, ημιιδιοκτητοι και μη επαρκώς κοινωνικοποιημένοι δεσποζόμενοι σκύλοι υπάρχουν και ότι οι Έλληνες στην πλειοψηφία μας δεν γνωρίζουν πώς να τους συμπεριφερθούν, κατάρτισε το Πρόγραμμα «Εκστρατεία Ενημέρωσης» για να αναστρέψει τη σημερινή κατάσταση. Με γνώμονα την παιδεία των μαθητών η Sapt Hellas επισκέπτεται τα σχολεία και ευαισθητοποιεί τους μαθητές, έτσι οι μαθητές του Γ’2 με αφορμή την Παγκόσμια Ημέρα Ζώων θα παρακολουθήσει το παραπάνω πρόγραμμα.

**4) Πέμπτη, 6 Οκτωβρίου 2016-Δ’ τάξη:**

**Μουσείο Πειραμάτων: «Μαγική Χημεία»**

Την Πέμπτη 6 Οκτωβρίου 2016 οι μαθητές της Δ’ τάξης του Α’ Αρσακείου-Τοσιτσείου Δημοτικού Εκάλης θα επισκεφθούν το Μουσείο Πειραμάτων. Με την επίσκεψή τους οι μαθητές βλέπουν διαλύματα να αλλάζουν χρώμα, κάνουν πειράματα με οξέα, βάσεις και δείκτες, παράγουν ζέστη και κρύο, αφρό και ιζήματα ως και ….εκρήξεις.

**5) Πέμπτη, 6 Οκτωβρίου 2016- Ε΄ τάξη:**

**Ρωμαϊκή Αγορά**

Οι μαθητές της Ε’ τάξης του Α’ Αρσακείου-Τοσιτσείου Δημοτικού Σχολείου Εκάλης ξεναγούνται από την Υπηρεσία Εκπαιδευτικών προγραμμάτων της Φιλεκπαιδευτικής Εταιρείας στο Μουσείο που στεγάζεται στη Στοά Αττάλου και στον αρχαιολογικό χώρο, όπου κατά τους ρωμαϊκούς χρόνους λειτούργησε η Αγορά.

**6) Παρασκευή 14 Οκτωβρίου 2016- Γ’ τάξη:**

**Μουσείο Βαρνάβα**

Την Παρασκευή 14 Οκτωβρίου 2016 οι μαθητές του Α’ Αρσακείου-Τοσιτσείου Δημοτικού Εκάλης θα επισκεφθούν το Μουσείο Βαρνάβα. Οι μαθητές θα ξεναγηθούν στο Μουσείο και θα γνωρίσουν παραδοσιακές στολές από όλη την Ελλάδα. Στη συνέχεια, με βάση ένα πλαστικό μπουκάλι θα δημιουργήσουν τη/το δική/ό τους κούκλα/ο με παραδοσιακή στολή από υφάσματα και δαντέλες.

**7) Δευτέρα, 10 Οκτωβρίου – Παρασκευή, 14 Οκτωβρίου 2016 –Όλες οι τάξεις:**

**Παγκόσμια Εβδομάδα Διατροφής**

Την Κυριακή, 16 Οκτωβρίου 2016 είναι η Παγκόσμια Ημέρα Διατροφής και όλες οι τάξεις την εβδομάδα αυτή θα πραγματοποιήσουν δράσεις με στόχο την καθιέρωση σωστών κανόνων διατροφής.

**8) Τετάρτη 26 Οκτωβρίου 2016- Α’ και Β’ τάξεις:**

**Εορτασμός 28ης Οκτωβρίου**

Την Τετάρτη 26 Οκτωβρίου 2016 οι μαθητές των Α’ και Β’ τάξεων του Α’ Αρσακείου-Τοσιτσείου Δημοτικού Εκάλης θα παρακολουθήσουν τη γιορτή της 28ης Οκτωβρίου, ενώ οι μαθητές των Γ’, Δ’, Ε’, Στ’ τάξεων θα είναι στη χορωδία.

**9) Πέμπτη ,27 Οκτωβρίου 2016**

**Επίσημη γιορτή 28ης Οκτωβρίου**

Οι Γ’, Δ’, Ε’, Στ’ τάξεις του Α’ Αρσακείου-Τοσιτσείου Δημοτικού Εκάλης θα είναι στη χορωδία, όπου θα ζωντανέψουν τραγούδια της εποχής. Την ημέρα αυτή θα γίνει η παράδοση της σημαίας από τη Διευθύντρια στον/στην σημαιοφόρου του Σχολείου.

**10) Παρασκευή, 28 Οκτωβρίου 2016- Στ’ τάξη**

Παρέλαση της Στ’ τάξης του Α’ Αρσακείου-Τοσιτσείου Δημοτικού Εκάλης στην κοινότητα Άνοιξης.